Poder polític i Cacaolat: crònica de la visita al Parlament | Activitats d'acollida lingüística
Quant poder té el Parlament de Catalunya amb relació al Govern d’Espanya? és una de les moltes preguntes que els alumnes de mobilitat es van fer dijous passat, quan vam fer una visita al Parlament coincidint amb la data del quadre de Tàpies 7 de novembre que hi ha exposat a la planta noble.
Havíem quedat a dos quarts de sis al parc de la Ciutadella, on vam tenir temps de presentar-nos un per un. Allà la Jana ens va proposar jugar al Bandoler, un joc per aprendre’ns els noms: érem molts! Vam riure força i, amb il·lusió, vam entrar al Parlament.
En Sergi, el guia, ens va explicar la història del Parlament com a òrgan legislatiu i també com a edifici històric. Vam observar la solidesa de l’edifici —en els seus inicis havia estat una fortalesa militar i ara, que és un òrgan polític rellevant, necessita ser segur i ferm— i l’elegància d’algunes sales. Vam veure el conegut saló de plens i altres sales que no es veuen tan sovint com les de les comissions i les de passos perduts —on els diputats tenen converses al marge d’allò que veiem a la televisió.
En acabat, vam asseure’ns en un celler i vam parlar durant una bona estona, tot resolent dubtes polítics i altres curiositats. Alguns van descobrir que n’és de bo el Cacaolat!
Jana Lüscher, becària de la Xarxa de Dinamització Lingüística
2 weeks ago 26 Novembre 2019 26 Novembre 2019 admin